b'\n_START_ARTICLE_\nTriuk\xc5\xa1mas\n_START_PARAGRAPH_\nTriuk\xc5\xa1mas\xc2\xa0\xe2\x80\x93 \xc4\xafvairaus pob\xc5\xabd\xc5\xbeio nepageidaujamas garsas (akustinis triuk\xc5\xa1mas). Tai pla\xc4\x8diausiai vartojama reik\xc5\xa1m\xc4\x97._NEWLINE_Triuk\xc5\xa1mas taip pat gali b\xc5\xabti ne\xc5\xa1an\xc4\x8dio signalo (ne\xc5\xa1lio) kitimai, nene\xc5\xa1antys su siun\xc4\x8diamu prane\xc5\xa1imu susijusios informacijos ar reikiam\xc4\x85 savyb\xc4\x99 apib\xc5\xabdinan\xc4\x8dios informacijos (pvz., matavimuose). \xc5\xa0i triuk\xc5\xa1mo s\xc4\x85voka naudojama signal\xc5\xb3 teorijoje, ry\xc5\xa1iuose, matavimo teorijoje ir kt._NEWLINE_Tiek komunikacijoje (\xc5\xbemoni\xc5\xb3, gyv\xc5\xabn\xc5\xb3, \xc4\xafrengim\xc5\xb3), tiek matavimuose triuk\xc5\xa1mas gali l\xc4\x97tinti prane\xc5\xa1im\xc5\xb3 siuntim\xc4\x85 (tai susij\xc4\x99 su kodavimo b\xc5\xabdu) ar matavim\xc4\x85 (pvz., reikalauja daugelio pakartojim\xc5\xb3 \xc4\xafra\xc5\xa1ant elektrokardiogramas ar elektroencefalogramas), taip pat gali i\xc5\xa1kraipyti prane\xc5\xa1im\xc5\xb3 prasm\xc4\x99 ar matavimus, visi\xc5\xa1kai juos u\xc5\xbeblokuoti._NEWLINE_Elektronikoje triuk\xc5\xa1mas yra parazitiniai elektroniniai signalai, atitinkantys akustin\xc4\xaf triuk\xc5\xa1m\xc4\x85 audiosistemose ar vizualin\xc4\xaf triuk\xc5\xa1m\xc4\x85 videosistemose, t. y. \xc5\xa1alutinius, pagrindiniam informacijos srautui nepriskiriamus signalus ir nelaikomus naudinga informacija. Informacijos teorijoje triuk\xc5\xa1mas, prie\xc5\xa1ingai, laikomas tam tikra informacijos forma, ta\xc4\x8diau \xc5\xa1i informacija nesusijusi su pagrindiniu prane\xc5\xa1imu.\n_START_SECTION_\nAkustinis triuk\xc5\xa1mas\n_START_PARAGRAPH_\nKalbant apie triuk\xc5\xa1m\xc4\x85 kaip gars\xc4\x85, paprastai turima omenyje beprasmis (girdin\xc4\x8diojo at\xc5\xbevilgiu) ir stipresnis nei \xc4\xafprasta garsas. Kokio pob\xc5\xabd\xc5\xbeio garsas yra interpretuojamas kaip triuk\xc5\xa1mas, priklauso ir nuo interpretuojan\xc4\x8diojo santykio su tuo garsu. Auk\xc5\xa1to da\xc5\xbenio garsas suvokiamas kaip labiau triuk\xc5\xa1mingas nei \xc5\xbeemo da\xc5\xbenio (nors \xc5\xbeemo da\xc5\xbenio triuk\xc5\xa1mas yra kenksmingesnis \xc5\xbemogaus sveikatai). Triuk\xc5\xa1mas, kurio stiprumas kinta, taip pat suvokiamas kaip stipresnis nei pastovaus intensyvumo garsas. Triuk\xc5\xa1mas atrodo silpnesnis, kai girdintysis gali lokalizuoti triuk\xc5\xa1mo \xc5\xa1altin\xc4\xaf. Taip pat didesniu triuk\xc5\xa1mu laikomi garsai, kurie t\xc4\x85 pat\xc4\xaf stiprum\xc4\x85 pasiekia per trumpesn\xc4\xaf laik\xc4\x85 (staigus garsumo padid\xc4\x97jimas)._NEWLINE_Garso, vaizdo bei transliacijos sistemose garsiniu (audio) triuk\xc5\xa1mu vadinamas foninis garsas (\xc5\xa1nyp\xc5\xa1timas, \xc5\xab\xc5\xbeimas, zvimbimas), kuris i\xc5\xa1ry\xc5\xa1k\xc4\x97ja tyliose programos dalyse. Pagal fizines charakteristikas toks triuk\xc5\xa1mas skirstomas pavadinant atitinkamomis spalvomis, remiantis apytikre analogija tarp garso da\xc5\xbeni\xc5\xb3 ir spalv\xc5\xb3 bang\xc5\xb3 da\xc5\xbeni\xc5\xb3 spektr\xc5\xb3 (pvz., baltasis triuk\xc5\xa1mas, rausvasis triuk\xc5\xa1mas)._NEWLINE_Garso in\xc5\xbeinerijoje triuk\xc5\xa1mas taip pat rei\xc5\xa1kia elektronin\xc4\xaf triuk\xc5\xa1m\xc4\x85, sukeliant\xc4\xaf \xc5\xa1nyp\xc5\xa1timo efekt\xc4\x85.\n_START_SECTION_\nElektroninis triuk\xc5\xa1mas\n_START_PARAGRAPH_\nElektroninis triuk\xc5\xa1mas susidaro elektronin\xc4\x97se grandin\xc4\x97se ir \xc4\xafrenginiuose d\xc4\x97l \xc5\xa1iluminio triuk\xc5\xa1mo. Bet kurioje tokioje grandin\xc4\x97je vyksta atsitiktiniai srov\xc4\x97s bei \xc4\xaftampos svyravimai, sukelti atsitiktinio elektron\xc5\xb3 jud\xc4\x97jimo d\xc4\x97l \xc5\xa1ilumin\xc4\x97s energijos poveikio. Kuo temperat\xc5\xabra \xc5\xbeemesn\xc4\x97, tuo ir \xc5\xa1iluminis triuk\xc5\xa1mas ma\xc5\xbeesnis.\n_START_SECTION_\nTriuk\xc5\xa1mas matavimuose\n_START_PARAGRAPH_\nRodmen\xc5\xb3 kitimas d\xc4\x97l matuojamo signalo atsitiktinio kitimo yra triuk\xc5\xa1mas. Idealaus matavimo atveju matuoklio rodomas rodmuo turi stabiliai ir tiksliai atitikti matuojam\xc4\x85 savyb\xc4\x99. Kai matuojama savyb\xc4\x97 nekinta, matuoklio rodmenys tur\xc4\x97t\xc5\xb3 nekisti. Ta\xc4\x8diau atsitiktinis matuojamo signalo kitimas (susij\xc4\x99s, pvz., su fliuktuacijomis elektrinio matuoklio grandynuose) paprastai sukelia rodmen\xc5\xb3 kitim\xc4\x85, kuris turi savo skirstin\xc4\xaf. \xc5\xa0io skirstinio standartinis nuokrypis proporcingas matavimo triuk\xc5\xa1mui\xc2\xa0\xe2\x80\x93 standartinis nuokrypis didesnis, tuo triuk\xc5\xa1mingesnis matavimas.\n_START_SECTION_\nTriuk\xc5\xa1mo ma\xc5\xbeinimas\n_START_PARAGRAPH_\nTiek komunikacij\xc5\xb3, tiek matavimo sistemose yra svarbus triuk\xc5\xa1mo ma\xc5\xbeinimas. Vienas da\xc5\xbeniausi\xc5\xb3 triuk\xc5\xa1mo ma\xc5\xbeinimo b\xc5\xabd\xc5\xb3 yra signal\xc5\xb3 filtravimas.'